《金缕曲 题唐伯虎集后》
清代·俞庆曾

抛却功名后。莽生涯、惟凭诗酒。懒把文章传后世，只喜寻花问柳。

又何论、金章紫绶。醉里年华狂态在，看诸公、触热人间走。

杯在手，眉休皱。消尽英雄豪气否。想当时、长辞簪笏，大开笑口。

小谪须知蓬岛客，偶向红尘羁逗。应自笑、烟霞痼久。

只叹江淹才若此，抱云和、未向王门奏。剩仙馆，桃如旧。

作者简介：俞庆曾，字吉初，号琴愔，德清人。上元光绪戊子举人宗舜年继室。有《绣墨轩遗稿》。